Document ID: 32007D0607

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Σεπτεμβρίου 2007
με την οποία επιτρέπεται στη Σλοβενία να παρατείνει κατά δύο αμπελουργικές περιόδους τη δυνατότητα παρέκκλισης από τον ελάχιστο φυσικό κατ’ όγκον αλκοολικό τίτλο που έχει καθοριστεί για τη ζώνη Γ ΙΙ, για τους οίνους της περιοχής Primorska, συμπεριλαμβανομένων των οίνων ποιότητας που παράγονται σε καθορισμένες περιοχές Teran PTP Kras
[κοινοποιηθείσα υπό τον αριθμό Ε(2007) 4085]
(Το κείμενο στη σλοβενική γλώσσα είναι το μόνο αυθεντικό)
(2007/607/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το παράρτημα XIII κεφάλαιο 5 τμήμα Α σημείο 2 στοιχείο γ),
Εκτιμώντας τα ακόλουθα:
(1)
Το παράρτημα V σημείο Γ.2 στοιχείο ε) και το παράρτημα VI σημείο Ε.3 στοιχείο ε) του κανονισμού (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), καθορίζουν τα κατώτατα όρια του ελάχιστου φυσικού κατ’ όγκον αλκοολικού τίτλου (TAV) των επιτραπέζιων οίνων και των οίνων vqprd (οίνοι ποιότητας παραγόμενοι σε καθορισμένες περιοχές) της αμπελουργικής ζώνης Γ ΙΙ, οι οποίοι μπορούν να αποτελέσουν αντικείμενο εμπλουτισμού.
(2)
Κατά παρέκκλιση των ορίων αυτών, η πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας προβλέπει, στο παράρτημα XIII κεφάλαιο 5 τμήμα Α, ότι για τους επιτραπέζιους οίνους και τους οίνους vqprd που προέρχονται από την αμπελουργική ζώνη Primorska της ζώνης Γ ΙΙ της Σλοβενίας μπορεί να υπάρξει παρέκκλιση από το εν λόγω κατώτατο όριο για τις τρεις αμπελουργικές περιόδους 2004/05, 2005/06 και 2006/07, χωρίς υπέρβαση του κατώτατου ορίου του ελάχιστου TAV που έχει καθοριστεί για την αμπελουργική ζώνη Γ Ι α). Προβλέπεται ότι η Σλοβενία, μετά το πέρας των τριών αυτών ετών, συντάσσει έκθεση σχετικά με τους ελάχιστους TAV των σταφυλιών που έχουν παρατηρηθεί για τα εν λόγω τρία έτη.
(3)
Στις 24 Απριλίου 2007, η Σλοβενία διαβίβασε λεπτομερή έκθεση σχετικά με τον ελάχιστο TAV των σταφυλιών που συγκομίζονται στη ζώνη Primorska, συμπεριλαμβανομένων των οίνων vqprd Teran PTP Kras. Ωστόσο, δεδομένου ότι τα τρία έτη στη διάρκεια των οποίων πραγματοποιήθηκαν οι μετρήσεις αυτές χαρακτηρίστηκαν από άκρως και ασυνήθως ευνοϊκές κλιματικές συνθήκες, οι σλοβενικές αρχές εκτιμούν ότι οι τιμές που παρατηρήθηκαν δεν είναι αντιπροσωπευτικές των συνθηκών που συνήθως απαντούν στην περιοχή αυτή και δεν μπορούν να οδηγήσουν σε οριστικά συμπεράσματα για τον προσδιορισμό της συνήθους τιμής του TAV για την περιοχή αυτή, ζήτησαν δε παράταση της περιόδου παρέκκλισης από το κατώτατο όριο του TAV των σταφυλιών.
(4)
Σύμφωνα με τους όρους που προβλέπονται για την παρέκκλιση αυτή, είναι επομένως σκόπιμο να παραταθεί κατά δύο αμπελουργικές περιόδους η περίοδος παρέκκλισης, πριν καταστεί δυνατή η τήρηση του ελάχιστου ορίου του TAV των γλευκών για τους επιτραπέζιους οίνους και τους οίνους vqprd της ζώνης Primorska, συμπεριλαμβανομένου του vqprd Teran PTP Kras, ήτοι να παραταθεί η παρέκκλιση για τις αμπελουργικές περιόδους 2007/08 και 2008/09,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το σημείο Γ.2 στοιχείο ε) του παραρτήματος V και από το σημείο Ε.3 στοιχείο ε) του παραρτήματος VI του κανονισμού (ΕΚ) αριθ. 1493/1999, μπορεί να εγκριθεί παρέκκλιση από τον ελάχιστο φυσικό κατ’ όγκον αλκοολικό τίτλο που έχει καθοριστεί για τη ζώνη Γ ΙΙ όσον αφορά τους επιτραπέζιους οίνους και τους οίνους vqprd κατά τη διάρκεια των δύο διαδοχικών αμπελουργικών περιόδων 2007-2008 και 2008-2009 στην αμπελουργική ζώνη Primorska της Σλοβενίας, εφόσον οι κλιματικές ή οι καλλιεργητικές συνθήκες είναι εξαιρετικά δυσμενείς και είναι επομένως αδύνατο να επιτευχθεί ο ελάχιστος φυσικός κατ’ όγκον αλκοολικός τίτλος που απαιτείται για τη ζώνη Γ ΙΙ.
Πάντως, ο ελάχιστος φυσικός αλκοολικός τίτλος δεν μπορεί να είναι κατώτερος από εκείνον που έχει καθοριστεί για τους επιτραπέζιους οίνους και τους οίνους vqprd της ζώνης Γ Ι α).
Άρθρο 2
Η παρούσα απόφαση απευθύνεται στη Δημοκρατία της Σλοβενίας.
Βρυξέλλες, 10 Σεπτεμβρίου 2007.

Labels: 3
17
18
15